लादेन की पत्नियों और पुत्रियों से पूछताछ  
अलकायदा सरगना ओसामा बिन लादेन के मारे जाने के बाद पाकिस्तान में गठित एक जांच आयोग ने उसकी तीन पत्नियों और दो पुत्रियों से विस्तृत पूछताछ की है।
अलकायदा सरगना ओसामा बिन लादेन के मारे जाने के बाद पाकिस्तान में गठित एक जांच आयोग ने उसकी तीन पत्नियों और दो पुत्रियों से विस्तृत पूछताछ की है। एक मीडिया रिपोर्ट में बुधवार को यह जानकारी दी गई।  समाचार चैनल 'जियो न्यूज' ने अधिकारियों के हवाले से बताया कि ओसामा कैसे इतने दिनों तक यहां छिपा रह गया यह जानने के लिए पाकिस्तान सरकार द्वारा सेवानिवृत्त न्यायाधीश जावेद इकबाल की अध्यक्षता में गठित आयोग ने उसकी पत्नियों और पुत्रियों के साथ मंगलवार को 'व्यापक पूछताछ' की।  अधिकारियों ने हालांकि इस पूछताछ के बारे में ज्यादा बताने से इंकार कर दिया। ज्ञात हो कि गत 2 मई को अमेरिकी नौसेना की कमांडो कार्रवाई में ओसामा पाकिस्तान के एबटाबाद में अपने ठिकाने में मारा गया। उसका यह ठिकाना इस्लामाबाद से करीब 50 किलोमीटर दूर था।  इस कार्रवाई के बाद पाकिस्तानी अधिकारियों ने एबटाबाद परिसर में ओसामा के साथ रहने वाली उसकी पत्नियों और पुत्रियों को गिरफ्तार कर लिया।